
הכנסת החמש עשרה						נוסח לא מתוקן
מושב שלישי

פרוטוקול מס' 220
של ישיבת ועדת הכלכלה
שהתקיימה ביום ג', א' בכסלו התשס"א, 28 בנובמבר 2000, בשעה 10:00

נכחו:
חברי הוועדה:	היו"ר אברהם פורז
אברהם הירשזון
יהושע מצא
שלום שמחון

מוזמנים:	ד"ר עודד ניר, מנהל השירותים הווטרינריים, משרד החקלאות
עו"ד מיכל סגן-כהן, הלשכה המשפטית, משרד החקלאות
חיים פרננדס, אגף התקציבים, משרד האוצר
עו"ד בני רובין, משרד המשפטים
שאול רשף, התאחדות מגדלי בקר לחלב
חגית וייס, מועצת החלב
ד"ר יהודה עפרון, יו"ר הסתדרות הרופאים הווטרינרים
נפתלי בן-סירא, יו"ר אגף משק, תנועת המושבים
יעקב כהן, אגף המשק, תנועת המושבים
ישעיהו פורת
תומר צידון
עו"ד גדעון סער
יואב צור


יועצת משפטית: אתי בנדלר

מנהלת הוועדה:	לאה ורון

נרשם על-ידי:	חבר המתרגמים בע"מ

תקנות השבחת ייצור חקלאי (בעלי חיים) (בקר לחלב) (הוראת שעה),
התש"ס2000-



תקנות השבחת ייצור חקלאי (בעלי חיים) (בקר לחלב) (הוראת שעה),
התש"ס2000-



היו"ר אברהם פורז:		אני מתכבד לפתוח את ישיבת ועדת הכלכלה.

מיכל סגן-כהן:			תקנות השבחת ייצור חקלאי (בעלי חיים). המצב 
 				לפי התקנות הנוכחיות הוא כזה שיבוא זירמה יכול להיעשות רק על-ידי שני גורמים. למשרד החקלאות הגיעו פניות של גורמים אחרים שמעונינים לעסוק אך ורק ביבוא של הזירמה מבלי להפיץ אותה בארץ. אם מדובר ביבוא ולא בהפקה, נדרשים תנאים אחרים. התקנות האלה בעצם באות לאשר לתקופת הוראת שעה גם למי שאיננו מכון להזרעה לייבא בתנאים של התקנות זירמה מחו"ל.

יהושע מצא:			התקנות האלה עומדות זמן רב ללא חתימה.

היו"ר אברהם פורז:		אלינו הן הגיעו רק לאחרונה.

מיכל סגן-כהן:			הגשנו אותן ב6- באוגוסט.

לאה ורון:			ב11- בספטמבר הן הועברו לוועדה.

היו"ר אברהם פורז:		התקנות האלה מחליפות תקנות אחרות?

מיכל סגן-כהן:			הן לא מחליפות, הן חוברות לקיימות.

אתי בנדלר:			תפני לתקנה המדויקת.

מיכל סגן-כהן:			התקנות היסודיות קיימות משנת 1957 ושם נאמר 
 				בין היתר בתקנה 21: "לא יסחר אדם בזירמה אלא אם כן הוא בעל מפעל".

תקנה 22 קובעת: "לא ייבא אדם זירמה ולא ייצא אלא בהיתר מאת מנהל השירותים הווטרינריים".

תקנה 23 אומרת: "לא יבצע אדם הזרעה מלאכותית אלא אם כן הוא בעל תעודה של מזריע מוסמך ואלא מטעם המרכז להזרעה מלאכותית".

ישעיהו פורת:			אנחנו היינו היזמים שביקשנו לפתוח את נושא 
 				היבוא של הזירמה ולאפשר לפרות של החקלאים בישראל ליהנות גם מזירמה מתוצרת מקומית וגם לתת לתחרות לעבוד ושתהיה זירמה תוצרת חוץ זמינה גם לחקלאים בישראל.

את הבקשה הראשונה הגשנו למשרד החקלאות בפברואר 1998 ומאז היא מתגלגלת בצורה זו או אחרת ועתה הגענו עד הלום.

אנחנו סומכים על מה שיוציא משרד החקלאות מתחת ידיו, על שינוי התקנות שמבחינתנו זה בסדר. אני מבין שגם המתחרים שלנו סומכים את ידם על העניין הזה, כך שמבחינתנו זה בסדר.

היו"ר אברהם פורז:		מי הם המתחרים שלכם?

ישעיהו פורת:			אלה שמפיקים בארץ.

יהושע מצא:			כיום זה רק בידי קיבוצים אחדים.

שאול רשף:			אני מנכ"ל חברת ציון. החברה הוקמה כאשר 
 				לצורך התייעלות מיזגנו שני תאגידים שעסקו בנושא הזה במשך שלושים-ארבעים שנה. למעשה לא הייתה תחרות בעניין הזה.

אנחנו תומכים בשינוי התקנות כפי שמשרד החקלאות מציע ואנחנו גם מברכים על התחרות.

אתי בנדלר:			אם זה כל כך טוב, מדוע זה מוגבל לשנה אחת 
 				בלבד?

מיכל סגן-כהן:			היו הרבה מאוד דברים שלא ידענו אם הדרך הזו 
 				היא נכונה. יש דברים שמאוד קל להכריע בהם והם למשל לעניין היבוא מבחינת מניעת הפצת מחלות בעלי חיים. מבחינת איכויות הזירמה אנחנו קבענו פרמטרים, אבל רצינו לבחון איך התקנות האלה יתנהלו במשך שנה ואז קרוב לוודאי שיעשו רפורמות בכל התקנות.

עודד ניר:			צריך להבין שהתקנות לשנת 1957 היו תקנות 
 				הרבה יותר מרחיבות. התקנות הקודמות, תקנות ההשבחה, היה להם מגוון הרבה יותר רחב של נושאים כאשר הן עסקו גם בפרים, גם בהפקת זירמה וגם בהזרעה והתקנות האלה לא מקוימות כי במשקים אין היום פרים. לגבי מפעלים להפקת זירמה, יש היום תנאים שונים לחלוטין.

לתקן את כל התקנות האלה מלכתחילה, היה ברור לנו שזה תהליך ארוך מאוד אבל נוצר צורך דחוף בגלל התביעה להיכנס לשוק על-ידי יבוא זירמה ואפשרות להזריע, ולכן מצאנו את הפתרון בהוראת שעה שחשבנו שתהיה מוכנה כבר לפני שנתיים, אבל כמו שהדברים מתגלגלים זה מוכן עכשיו.

אברהם הירשזון:		כל מה שקשור עכשיו בתופעה שעוברת באירופה 
 				בנושא הפרה המשוגעת, יש קשר בין זה לבין זירמה שיכולה להגיע לארץ?

עודד ניר:			כמו שידוע לנו זה לא עובר בזירמה.

אברהם הירשזון:		איך זה עובר?

עודד ניר:			בבשר ובקמחים שהופקו מבעלי חיים, מפרות 
 				נגועות. אף על פי שישראל הייתה בין המדינות הראשונות שנקטה בצעדי מנע, לאט לאט מתברר שיתכן שהצעדים האלה לא היו מספיקים כדי למנוע מקרים בודדים. מה שכנראה לא יכול לקרות כאן זה מה שקרה באנגליה ומה שהולך לקרות אולי בצרפת ובפורטוגל.

אתי בנדלר:			הייתי מציעה לשקול תקופה קצת יותר ארוכה כדי 
 				שלא תיכנסו ללחץ.

היו"ר אברהם פורז:		נכון. שנתיים.

עודד ניר:			נברך על זה.

היו"ר אברהם פורז:		התקנות יהיו בתוקף לשנתיים.
				התקנות אושרו.

רבותיי, אני מודה לכם.






הישיבה ננעלה בשעה 10:20











